JMART วิ่ง 5 วันติด! บวกต่อ 2% ขานรับผบห.คาดผลงานปี 62 พลิกกำไร
JMART วิ่ง 5 วันติด! บวกต่อ 2% ขานรับผบห.คาดผลงานปี 62 พลิกกำไร ล่าสุด ณ เวลา 10.21 น. อยู่ที่ 7.25 บาท บวก 0.15 บาท หรือ 2.11% สูงสุดที่ 7.25 บาท ต่ำสุดที่ 7 บาท ด้วยมูลค่าซื้อขาย 12.74 ล้านบาท
5 มี.ค. 2562

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ล่าสุด ณ เวลา 10.21 น. อยู่ที่ 7.25 บาท บวก 0.15 บาท หรือ 2.11% สูงสุดที่ 7.25 บาท ต่ำสุดที่ 7 บาท ด้วยมูลค่าซื้อขาย 12.74 ล้านบาท
โดยราคาหุ้น JMART ปรับตัวขึ้นต่อเนื่อง 5 วันติด นับตั้งแต่ราคาอยู่ที่ระดับ 5.75 บาท เมื่อวันที่ 26 ก.พ.2562 และยังปรับตัวขึ้นสูงสุดในรอบ 4 เดือน นับตั้งแต่ราคาหุ้นอยู่ที่ระดับ 8.35 บาท เมื่อวันที่ 16 ต.ค.2561
ทั้งนี้ นายอดิศักดิ์ สุขุมวิทยา ประธานเจ้าหน้าที่บริหาร JMART เปิดเผยว่า ภาพรวมกลุ่มเจมาร์ทในปี 62 จะพลิกกลับมาเป็นกำไรสุทธิ จากที่ขาดทุนสุทธิ 277.06 ล้านบาทในปีก่อน ซึ่งเป็นไปตามธุรกิจของบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ที่คาดว่าจะสามารถทำรายได้และกำไรสุทธินิวไฮได้อย่างต่อเนื่อง ขณะเดียวกันบริษัทย่อยธุรกิจจัดจำหน่ายโทรศัพท์เคลื่อนที่ (J Mobile), ธุรกิจสินเชื่อส่วนบุคคล บริษัท เจ ฟินเทค จำกัด (J Fintech), ธุรกิจให้เช่าและพัฒนาอสังหาริมทรัพย์ บมจ.เจเอเอส แอสเซ็ท (J) และบมจ.ซิงเกอร์ประเทศไทย (SINGER) จะกลับมามีกำไรสุทธิได้ในปีนี้